The Remains of the Day is die derde roman van die Japannees-gebore Britse skrywer Kazuo Ishiguro. Dit is die eerste keer in 1989 gepubliseer en het in dieselfde jaar die Britse Statebond se Booker-prys vir Ishiguro gewen. Die roman se intrige handel oor 'n huiskneg wat terugkyk op sy lewe en besef watter impak sy werkgewer se fascistiese politieke oortuiginge op almal in die huishouding gehad het. Dit ondersoek verder ook hoe konserwatiewe formaliteite en rituele in die pad kan kom van die persoonlike deurbrake wat nodig is vir bande van intieme vriendskap en liefde om tussen individue gesmee te word. Die Merchant Ivory Productions rolprentgeselskap het in 1993 'n gelyknamige film vrygestel met Anthony Hopkins, Emma Thompson, Christopher Reeve en Hugh Grant in die rolverdeling. BBC Radio 4 het die roman in 2003 verwerk vir 'n tweedelige radio-uitsending. Verder is dit ook in 2010 verwerk in 'n musiekblyspel wat op die planke gebring is by die Londense Union Theatre. Die roman vertel, in die eerste persoon vertelling, die verhaal van Stevens, 'n Engelse hoofbediende (butler) wat sy lewe toegewy het aan die lojale diens van Lord Darlington (wat onlangs oorlede is en Stevens in toenemende besonderhede in terugflitse beskryf).